দুই গোষ্ঠীর সংঘর্ষে উত্তপ্ত হয়ে উঠল বারাসত, বসিরহাট চত্বর। বিজেপির উত্তর ২৪ পরগনা জেলা পার্টি অফিসে বেধে গেল ধুন্ধুমার কাণ্ড। বারাসত, বসিরহাট ও ব্যারাকপুর— এই তিন বিধানসভার মিটিং হওয়ার কথা ছিল আজ। সেই মোতাবেক মিটিং শুরুও হয়। অভিযোগ, অল্প কিছুক্ষণের মধ্যেই বাকবিতণ্ডা চরমে ওঠে।
মিটিংয়ে বিজেপির জেলা-সভাপতি প্রদীপ বন্দ্যোপাধ্যায়ের বিরুদ্ধে একাধিক অভিযোগ নিয়ে ডেপুটেশন দিতে গেলে শিবপ্রকাশ সিংহের সামনেই তাঁদের উপর ঝাঁপিয়ে পড়ে তাঁর বিরুদ্ধ গোষ্ঠীর লোকেরা।
বিধানসভার পর্যালোচনার মিটিং চলাকালীনই বাঁশ, লাঠি নিয়ে দুই গোষ্ঠীই ময়দানে নেমে পড়ে। মুহূর্তের মধ্যে রণক্ষেত্রের আকার নেয় গোটা এলাকা। ঘটনায় আহত হন ৩ বিজেপি কর্মী। চিকিৎসার জন্য তাঁদের নিয়ে যাওয়া হয় বারাসত হাসপাতালে।
বিজেপির কেন্দ্রীয় নেতা শিবপ্রকাশ সিং-এর সামনেই চলে লাথি, চড়, ঘুষি, বাঁশ নিয়ে লড়াই। পরস্পরের বিরুদ্ধে বারাসত থানায় অভিযোগ জানিয়েছে দুই গোষ্ঠীই। তবে এই ঘটনায় এখনও কাউকে গ্রেফতার করেনি পুলিশ।
দেখুন ভিডও—